Kolíková, Mária, ministerka spravodlivosti SR (2021-04-30):
Ďakujem vám veľmi pekne, pán predsedajúci. Vážené pani poslankyne, vážení páni poslanci, programové vyhlásenie vlády pre ďalšie obdobie, pre roky 2021 – 2024, je pre nás naozaj veľkou príležitosťou urobiť určitý odpočet za to krátke obdobie prvého roka, ktoré sme, ktoré máme za sebou, v ktorom sme na jednej strane čelili vážnej pandémii a prijatiu potrebných opatrení, aby sme boli úspešní v tomto boji proti tomuto ochoreniu, ale na druhej strane ukazuje, že aj počas tejto pandémie sme jednoducho boli pripravení a spôsobilí urobiť veľa opatrení, ktoré sú dôležité pre prosperitu, rozvoj právneho štátu na Slovensku. V tejto súvislosti som veľmi rada, že obnova dôvery v právny štát a zabezpečenie toho, aby ľudia mohli veriť, že zákon a spravodlivosť tu platia pre každého, sú rovnako základným mottom programového vyhlásenia vlády pre obdobie 2021 – 2024. Je to teda súčasťou a kľúčom pre programové vyhlásenie aj pre vládu Eduarda Hegera. Do funkcie ministerky spravodlivosti som vstupovala s jasnými cieľmi, urobiť reformu justície, a s konkrétnymi opatreniami, ktoré si našli svoj obraz v programovom vyhlásení vlády. Ten rok bol pre justíciu ťažký, pretože sme na jednej strane čelili pandémii, na druhej strane s ohľadom na viaceré verejné kauzy, ktorými bola zaťažovaná verejnosť, zaťažovaná justícia, čo sa odrazilo v dôveryhodnosti justície ako takej, ktorá sa dostala na kritický, by som povedala, bod, kedy nevieme si nájsť miesto v porovnaní s ostatnými krajinami ani v rámci Európskej únie, s ktorými by sme sa mohli porovnať, ako u nás ľudia veria v súdy. To, ako u nás ľudia veria v súdy, nesúvisí s tým, či keď prídu na súd, tak sú úspešní, ale to, či veria, že rozsudok, ktorý v tej veci je vynesený, je spravodlivý. To znamená, či veria, že sudca rozhodol spravodlivo, nezaujato, nestranne, odborne. S ohľadom na kauzy, ktoré súviseli s korupciou s ľuďmi v justícii a ktoré sú prerastené cez justíciu aj ostatné zložky štátnej moci, bolo dôležité prijať také opatrenia, ktoré budú aj dôležité, aj preventívne pre odstraňovanie korupčných väzieb v justícii. V tejto súvislosti bolo veľmi dôležité presadiť reformný ústavný zákon v oblasti justície, ktorý vo svojej šírke znamená nový pohľad na justíciu, novú možnosť pre ňu, aby sa nadýchla, a nakoniec dáva základ aj ostatnej reforme, ktorá nás čaká v nasledovnom období a tá súvisí s tzv. reorganizáciou súdov. To, čo sme urobili v rámci reformného ústavného zákona v oblasti justície, sa týkalo reformy zloženia Súdnej rady. Podľa medzinárodných štandardov sme zaviedli pravidlo, že polovicu tejto Súdnej rady tvoria sudcovia aj nesudcovia. To znamená, že sme umožnili dávať sudcom, justícii zrkadlo zvonku. Preto je veľmi dôležité, aby primeraná časť predstaviteľov v Súdnej rade, je práve z... sa práve vyberá spomedzi ľudí, ktorí nie sú práve aktívni ako sudcovia alebo sudkyne. Ďalej to, čo bolo dôležité, bola reforma zloženia Ústavného súdu, zavedenie vekového cenzu pre zánik funkcie sudcu, zriadenia Najvyššieho správneho súdu v neposlednom rade. Zriadenie Najvyššieho správneho súdu, ako sa ukazuje dnes, je veľmi úspešný projekt. Výberové konania, ktoré prebiehajú na Súdnej rade, sú zaiste veľmi zložité a bola to záťaž aj pre Súdnu radu, ale ako ukazujú výsledky, tak sa nám dostanú na novú súdnu inštitúciu – veľmi dôležitú pre spory občana so štátom, pre daňové spory, stavebné spory a nakoniec aj pre tzv. disciplinárnu zodpovednosť práve voči predstaviteľom právnických profesií, že sa sem jednoducho dostanú ľudia, ktorí sú kvalitne odborní a v ktorých môžeme mať vieru, že sú to jednoducho čestní, slušní ľudia, ktorí budú zastávať svoju funkciu riadne a svedomito a, samozrejme, v plnosti odborne. Ďalej, keď sa pozriem na opatrenia, ktoré sme už zrealizovali a ktoré nám preto vypadli už z programového vyhlásenia vlády na ďalšie obdobie, tak musím spomenúť návrh zákona k zaisťovaniu majetku, ktorý prešiel, je účinný a momentálne sa zabezpečuje zriadenie príslušného úradu pre zaisťovanie majetku. Je to veľmi dôležitá zmena, ktorá znamená, že predstavitelia orgánov činných v trestnom konaní sa nebudú zaoberať tým, ako spravovať efektívne zaistený majetok, ale budú sa zaoberať iba otázkou, či je potrebné zaistiť majetok, ale efektívna správa je jednoducho určená špecializovanej inštitúcii. A nie je to dôležité len pre trestné konanie, ale aj pre daňové konanie, aj pre colné konania, kedy je namieste zaistiť majetok, aby na konci dňa bola efektívna aj sankcia, ktorú vie na mieste uložiť páchateľovi. Z ďalších opatrení by som spomenula ešte dočasnú ochranu podnikateľov pre zmiernenie dopadov koronakrízy, čo nakoniec je dôležité preto, aby do budúcna aj do opatrení vôbec ako štandardných opatrení pre podnikateľské prostredie, ktorý sa jednoducho stane, že podnikateľovi nevyjde jeho podnikateľský plán, ale umožniť mu, aby sa mohol nadýchnuť, aby podľa možností a čestne zaplatil všetky dlhy alebo jednoducho dala sa mu možnosť, aby mohol pokračovať ďalej. Znamená to jednoduchší plán, ale aj transparentný plán pre reštrukturalizáciu, jednoduchší bankrot. Tiež sme presadili nové pravidlá pre vydržanie, čo znamená, že už nebudú môcť o vydržaniach rozhodovať notári, ale prechádza to na súdy. Je to veľmi významná zmena, ktorá s ohľadom na všetky kauzy, ktorým sme čelili, tak nieže by sme chceli spochybniť úlohu notárov, a jednoducho proces, ktorý prebiehal pred notármi, nebol transparentný. To, že sa to celé prenáša na súdy, tak nám dáva jasné pravidlá, transparentné, ako pri takom zásadnom rozhodnutí, ktoré súvisí s vlastníckym právom, tak jednoducho pre takýto proces majú platiť. To, čo pred nami je a čaká vlastne v parlamente, ale je teda namieste, aby nám ešte ostalo v programovom vyhlásení vlády, je ochrana obetí. Odškodňovanie obetí trestných činov, efektívny mechanizmus pre obete – osobitne domáceho násilia – vytvorením krízových centier v jednotlivých krajoch je súčasťou tohto návrhu zákona, ktorý je momentálne v parlamente. Okrem toho, že je namieste, samozrejme, dotiahnuť do konca legislatívny proces, teda presadiť aj účinne túto právnu úpravu, tak bude dôležitá aj implementačná fáza. Chcem ďalej pokračovať v reforme justície, a preto som rada, že rovnako ako v predošlom programovom vyhlásení vlády, aj v tomto ako jedno z kľúčových opatrení je nová súdna mapa. Nová súdna mapa znamená určenie, koľko súdov je vlastne potrebných pre Slovensko. Znamená v konkrétnosti vysporiadať sa s otázkou, či potrebujeme mať cez 50 okresných súdov, osem krajských súdov, či nie je namieste zriadiť aj správne súdy na prvom stupni. Toto všetko je súčasťou novej súdnej mapy. Ale to, čo je kľúčové, je, že na konci dňa by sme tu mali mať súdy, pri ktorých môžme očakávať, že sa našej veci, ak sa musíme obrátiť na súd, čo v priemere je, že človek sa nám obráti na súd tak, jedenkrát, dvakrát do života, preto nemusí mať súd za rohom, ale dôležité je, aby to bola inštitúcia, keď už sa na ňu vyberieme, aby sme mohli očakávať, že na jednom, na dvoch súdnych pojednávaniach jednoducho dôjde k rozhodnutiu. K rozhodnutiu od odborníka, nezávislého, nestranného sudcu, ktorý nám zrozumiteľne vysvetlí, ako vo veci rozhodol, a my mu uveríme, že toto je spravodlivé rozhodnutie. Toto je kľúčové a dôležité a toto je cieľom pre uskutočnenie novej súdnej mapy. Som, samozrejme, pripravená diskutovať veľmi dôsledne o novej súdnej mape, pretože rozumiem, že to znamená iné nastavenie justície, že to znamená v konečnom dôsledku, že áno, sú mestá, v ktorých už nebude sídelný súd, ale je to nevyhnutné preto, aby spravodlivosť platila a aby tu bol náhodný výber sudcu a aby sme mali za sudcov odborníkov. Keď si porovnáme našu krajinu napríklad s Holandskom, tak nemáme tam 50 okresných súdov, ale desať. To len pre porovnanie, že vlastne tá zmena, ktorá momentálne je aj pripravovaná, kde sa uvažuje okolo 30 okresných súdov, tak to nie je žiadna revolúcia. My sa skutočne vlastne vraciame k tomu, čo sme tu mali v 90. rokoch a to je na okresnej, na krajskej úrovni. To nie je žiadna revolúcia, to je skôr odstránenie extrému, ktorý, alebo experimentu, keď to tak môžme nazvať, ktorý zaviedol Mečiar svojou verejnou správou, ktorá sa tiež neosvedčila a podľa ktorej vzoru boli zavádzané okresné krajské súdy. Tí, ktorí sú pamätníci a vedia, ako sa zavádzali krajské súdy práve v súvislosti s touto reformou, tak vedia, že sa jednoducho hľadali sudcovia, ktorí by mohli robiť na týchto krajských súdoch, veľkým náborom, že to nebolo hľadanie odborníkov, ale o zabezpečenie, aby jednoducho tie súdy fungovali. Takto to nemôže byť a osobitne to tak nemôže byť na odvolacích súdoch, kde je nevyhnutné, aby tam boli práve sudcovia, ktorí v rámci kariérneho rastu sú, by som povedala, osobitne vyberaní, že sa starajú o zjednocovanie judikatúry. Mal by to byť naozaj primeraný počet, ktorý je dôležitý a potrebný pre danú oblasť práva. Rovnako to znamená, že keď nemáme rozdrobenú justíciu, tak je tu reálnejší výber. Jednoducho z väčšieho koša prichádza do úvahy výber sudcu, ktorý bude rozhodovať o našej veci. Ak sú to dvaja sudcovia, tak si asi vieme predstaviť, aj možnosť ovplyvňovania je oveľa väčšia, ako keď je tu výber z desiatich sudcov, ktorí rozhodujú v danej veci, pretože sú odborníkmi v rámci danej oblasti. Aj preto je dôležitá reforma justície, pretože nám umožňuje prerušovať korupčné väzby, ktoré, bohužiaľ, okrem tých, ktoré sú preukázané, sa vyšetrujú, tak jednoducho ukazujú aj nové prípady, že nám v justícii ešte v nejakej miere pretrvávajú. Určite je dôležitá diskusia naprieč, či už so samosprávami, s predstaviteľmi justície, s verejnosťou, aby bolo zrozumiteľné, prečo vôbec táto reforma je potrebná. A ja som pripravená tomu čeliť a tak ako bola už prezentovaná celá súdna mapa, tak opätovne budem tieto diskusie viesť. A až potom, čo budú ukončené aj s verejnosťou, aj s odbornou verejnosťou, tak predložím prípadne aj kompromisné riešenia pre realizáciu súdnej mapy. Súdna mapa našla svoj odraz vo fonde obnovy. Znamená to, že keďže je to kľúčová reforma a reforma v rámci justície, tak toto je tiež základný predpoklad, prečo môžme pýtať prostriedky v rámci fondu obnovy práve pre justíciu. Okrem toho, že sú tu prostriedky na moderné budovy súdov, či už je to na krajskej, okresnej úrovni, alebo pre správne súdy, alebo pre Najvyšší správny súd, sú to rovnako prostriedky pre nové informatizačné vybavenie, pre nový softvér pre obchodný register, pre nový softvér pre súdny manažment a rovnako pre hardvérové zariadenia, počítače pre všetkých sudcov, pre justičný personál. To znamená, cieľom celej reformy justície aj v rámci možností fondu obnovy bude, výsledkom má byť moderná justícia pre Slovensko. Znamená to lepšie prostredie pre ľudí v justícii, znamená to lepšie prostredie a možnosti pre každého, ktorý sa potrebuje domôcť spravodlivosti na súde. Ďalej, okrem novej súdnej mapy z týchto zásadných zmien pre justíciu medzi ďalšie opatrenia, ktoré neboli ešte naplnené, patrí ochrana zraniteľných osôb a pomoci ľuďom v krízových situáciách. V tejto súvislosti je to pripravovaná veľká reforma opatrovníckeho práva. Chceme ju zahrnúť v rámci rekodifikácie nového Občianskeho zákonníka, popri ktorom riešime aj právnu úpravu pre obchodné spoločnosti. To, čo nás čaká, je veľká rekodifikácia súkromných vzťahov. To znamená pravidlá pre aj náš bežný život, ktorý nachádzame v Občianskom zákonníku, ale súčasne popritom aj osobitná právna úprava, ktorá patrí podnikateľom, ktorí podnikajú v rámci obchodných spoločností. Potrebujeme ukončiť dualitu, ktorá je často netransparentná aj pre podnikateľov, aj pre bežných ľudí, keď uzatvárajú zmluvné vzťahy, keď na jednej strane máme tieto zmluvné vzťahy upravené v Obchodnom zákonníku, popritom v Občianskom zákonníku. A to už nehovorím o tom, že, samozrejme, tá právna úprava je prekonaná roky. Rokmi, desiatkami rokov. Jednoducho, potrebujeme mať moderný Občiansky zákonník, rovnako zákon o obchodných spoločnostiach, ktorý reflektuje vývoj obchodného práva v ostatných krajinách v rámci Európskej únie, harmonizáciu európskeho práva. Jednoducho, potrebujeme sa dostať na vyššiu úroveň a ja mám veľkú ambíciu predstúpiť pred vás s paragrafovým znením na konci tohto roka, pardon, na začiatku budúceho roka po ukončení legislatívneho procesu. To znamená, v tomto roku vám predstaviť už aj paragrafové znenie jedného, druhého kódexu, najneskôr začiatkom budúceho roka. Som si vedomá toho, že opatrenia, o ktorých som hovorila, ktoré sa týkajú súdnictva, sa dotýkajú nielen občanov, ale aj podnikateľov. V tejto súvislosti je veľmi dôležitá aj nová právna úprava obchodného registra. Pre obchodný register to znamená nielen softvér, ktorý vidíme a, by som povedala, zvonku ho vnímame na stránke orsr.sk, ale je to aj jeho využiteľnosť, ktorá je v nadväznosti na zmeny obchodných spoločností, zmeny, ktorým čelíme ako podnikatelia, ktorí majú záujem urobiť, založiť si spoločnosť, urobiť jej zmenu. V tejto súvislosti máme pred sebou opatrenie, kedy chceme rozšíriť možnosť registrátorov mimo súdy a externých registrátorov. Momentálne je veľká debata o tom, že v akej miere tam budú patriť notári, prípadne advokáti, a s legislatívnym zámerom, pardon, už s konkrétnou právnou úpravou chcem rovnako pred vás predstúpiť ideálne ešte v tomto roku. Veľkou témou dňa je nielen právna úprava, ale aj podmienky pre obvinených a odsúdených. Už v programovom vyhlásení v roku 2020, teda na obdobie predchádzajúcej vlády, sme mali opatrenie, ktoré súviselo so štandardami humanizácie pre obvinených a odsúdených v ústavoch na výkon väzby a výkon trestu odňatia slobody. Som presvedčená o tom, že by sme mali využiť príležitosť, no ako krajina, ktorá je demokratická a chce byť moderná, mali by sme naozaj zlepšiť podmienky, ktoré sú v týchto zariadeniach. Ukazuje to to, v akých, v akej, na akej úrovni máme možnosť výkonu trestu a výkonu väzby v týchto zariadeniach, je aj o tom, aká sme vyspelá demokratická spoločnosť. Bohužiaľ, predchádzajúce roky predchádzajúcich vlád, teraz nehovorím o vláde od roku 2020, ale v predchádzajúcich období, vôbec nereflektovali na potreby väzenstva. Koncepcia väzenstva na predchádzajúcich 10 rokov, od roku 2010 – 2020, bola len sčasti naplnená preto, pretože zo štátneho rozpočtu neboli poskytnuté prostriedky. Dokonca neboli poskytnuté prostriedky ani na to, aby veľký projekt v rámci eurofondov bol realizovaný, pretože štát nebol ochotný poskytnúť príslušnú čiastku na podporu európskeho projektu. Toto je jednoducho zostatok aj z minulých období, ktorý sme si dnes našli, a dnes čelí väzenstvo kritike aj zo spoločnosti, v akých podmienkach sa nachádzajú niektorí obvinení a odsúdení. Čo chcem v tejto súvislosti povedať, je, že Zbor väzenskej a justičnej stráže v rámci tých možností, ktoré má, v maximálnej možnej miere plní si svoje úlohy svedomito, naozaj robí všetko pre to, aby sme my ostatní mohli pokojne spávať, ale jednoducho keď nie sú finančné podmienky na to, aby sa zlepšilo toto prostredie, tak ani príslušníci zboru, nech urobia všetko príslušníčky, tak tie podmienky nevedia zlepšiť. Samozrejme je tu možnosť právnej úpravy, môžme sa rozprávať o tom, v akej miere, ktoré obmedzenia by sa nedali uvoľniť, a môžme sa baviť o novom prístupe, by som povedala, v niečom liberálnejšom prístupe o podmienkach vo výkone väzby, výkone trestu, o právnej úprave, ale bez toho, aby sme zafinancovali potreby väzenstva, tak sa na vyššiu úroveň nedostaneme. Verím tomu, že aj s ohľadom na to, aká je to dnes aktuálna téma, tak nájdem podporu pri tejto vláde aj pri, aj od spoločnosti na to, aby sme tieto zmeny mohli zrealizovať. Všetky tieto ambiciózne ciele a konkrétne opatrenia, ktoré som uviedla, sú pretavené do programového vyhlásenia vlády. Ja sa naozaj úprimne veľmi teším a dáva mi to veľkú nádej, že nadchádzajúce obdobie bude priať reformám, a to nielen v justícii, ale vôbec reformám, ktoré prispejú k prosperite Slovenska, aby Slovensko bolo moderným, demokratickým, právnym štátom, lebo o to dnes v skutočnosti ide. Vážené panie poslankyne, páni poslanci, dovoľujem si vás preto požiadať o podporu programového vyhlásenia vlády, a teda o dôveru našej vláde. Ďakujem pekne za slovo. (Potlesk.)